ฮีโน่ คาดราคาดีเซลทะลุ 30เร่งผลิต รถบรรทุกเอ็นจีวี
ฮีโน่มั่นใจรถบรรทุกเอ็นจีวียังโต หลังประเมินราคาดีเซลปีนี้ทะลุ 30 บาทต่อลิตร เร่งเปิดตัวสินค้าใหม่หวังขาย 1,500 คัน
15 ม.ค. 2553

ฮีโน่มั่นใจรถบรรทุกเอ็นจีวียังโต หลังประเมินราคาดีเซลปีนี้ทะลุ 30 บาทต่อลิตร เร่งเปิดตัวสินค้าใหม่หวังขาย 1,500 คัน 
 นายทาเตโอะ ไซโต้ กรรมการผู้จัดการใหญ่ บริษัท ฮีโน่มอเตอร์สเซลส์ (ประเทศไทย) เปิดเผยว่าแนวโน้มการเติบโตของรถบรรทุกที่ใช้ก๊าซเอ็นจีวีในปีนี้จะเพิ่มขึ้น จากปัจจัยราคาน้ำมันดีเซลที่มีแนวโน้มปรับราคาขึ้น และคาดว่าน่าจะอยู่ที่ระดับแพงกว่า 30 บาทต่อลิตร  เป็นผลมาจากการประเมินสถานการณ์ที่คาดว่าราคาน้ำมันดิบในตลาดโลกจะพุ่งขึ้นไปแตะที่ระดับ 80-85 เหรียญต่อบาร์เรล เมื่อเทียบกับราคาที่อยู่ที่ระดับ 65 เหรียญต่อบาร์เรลในปัจจุบัน ทำให้รถบรรทุกที่ใช้ก๊าซเอ็นจีวีน่าจะได้รับความนิยมเพิ่มขึ้น
 ทั้งนี้ ฮีโน่ตั้งเป้าหมายการจำหน่ายรถบรรทุกที่ใช้เครื่องเอ็นจีวีมากถึง 1,500 คันในปีนี้ ซึ่งในปีที่ผ่านมา ฮีโน่จำหน่ายรถบรรทุกเอ็นจีวีไปเป็นสัดส่วน 75% ของตลาดรวมที่มีปริมาณทั้งสิ้น 650 คัน จากตลาดรวม 1.7 หมื่นคัน  แผนงานหลักในปีนี้ ได้แก่การเปิดตัวสินค้าในกลุ่มใช้เครื่องยนต์เอ็นจีวี ที่ยังมีอยู่ไม่กี่รุ่น โดยล่าสุดได้เปิดตัวรถบรรทุกเอ็นจีวี 10 ล้อแบบขับเคลื่อนเพลาเดียวเข้าสู่ตลาด และมีแผนที่จะพัฒนาเครื่องยนต์รุ่นใหม่ให้มีสมรรถนะเพิ่มขึ้น จากในปัจจุบันที่จำหน่ายอยู่เพียง 220 และ 260 แรงม้าเท่านั้น
“ฮีโน่เชื่อว่าความต้องการในตลาดรถบรรทุกเอ็นจีวีจะเพิ่มขึ้น ด้วยปัจจัยด้านราคาน้ำมันเป็นหลัก ซึ่งในปีนี้ คาดว่าอุตสาหกรรมต่าง ๆ น่าจะกลับมาอีกครั้ง ทำให้ความต้องการของรถบรรทุกที่มีความคุ้มค่าคงจะเพิ่มขึ้นอย่างมาก โดยเฉพาะรถที่ใช้เอ็นจีวี ที่ปัจจุบันมียอดแบ็กออเดอร์ประมาณ 300 คัน” นายไซโต้กล่าว
 ทั้งนี้ ฮีโน่คาดการณ์ว่าตลาดรถบรรทุกโดยรวมในประเทศไทยปีนี้น่าจะเติบโตที่ระดับประมาณ 10% หรือคิดเป็นยอดจำหน่าย 1.9 หมื่นคัน ซึ่งในปี 2552 ถือเป็นปีที่ตลาดมีการหดตัวลงไปประมาณ 5%  ในส่วนของฮีโน่ ตั้งเป้าหมายการจำหน่ายในปีนี้เติบโตประมาณ 12% หรือคิดเป็นยอดจำหน่าย 8,000 คัน เติบโตจากยอดจำหน่าย 7,000 คันในปีที่ผ่านมา ซึ่งหดตัวลงไปประมาณ 3%